
1.3. Pašreizējā situācija, problēmas un risinājumi
	Iebildums
Anotācijā norādīts, ka: "Ņemot vērā, ka pēc būtības ir izpildīti Publiskas personas mantas atsavināšanas likuma 5.panta astotajā un devītajā daļā noteiktie uzdevumi, tas ir, zvērinātie tiesu izpildītāji ir saņēmuši informāciju par pirmtiesību izmantošanu, pašvaldība ir saņēmusi informāciju par nekustamo īpašumu novērtējumu un Rīgas dome (atbilstoši Pašvaldību likuma 10.panta pirmās daļas 16.punktam) 2024. gada 24.janvārī ir pieņēmusi lēmumu par pirmtiesību izmantošanu un īpašuma pārņemšanu, atbilstoši Publiskas personas mantas atsavināšanas likuma 5.panta desmitajā daļā noteiktajam sagatavots tiesību akta projekts par pirmtiesību izmantošanu."
Vēršam uzmanību, ka Publiskas personas mantas atsavināšanas likuma 5.panta astotā daļa nosaka, ka zvērināts notārs izrakstu no notariālā akta grāmatas par mantojuma lietas izbeigšanu normatīvajos aktos noteiktajā kārtībā nosūta valsts akciju sabiedrībai "Valsts nekustamie īpašumi", kas šo informāciju četru dienu laikā publicē savā mājaslapā internetā, izņemot informāciju par Meža likumā un likumā "Par īpaši aizsargājamām dabas teritorijām" minētajiem nekustamajiem īpašumiem.

Savukārt, minētā likuma 5.panta devītā daļa nosaka, ja nekustamais īpašums nepieciešams valsts pārvaldes funkciju veikšanai, ministrija septiņu dienu laikā no šā panta astotajā daļā minētās informācijas publicēšanas dienas nosūta zvērinātam tiesu izpildītājam lūgumu veikt nekustamā īpašuma novērtēšanu un izdara valsts akciju sabiedrības "Valsts nekustamie īpašumi" mājaslapā internetā atzīmi par pirmtiesību izmantošanu. Ja nekustamais īpašums nepieciešams pašvaldības funkciju veikšanai un pašvaldība par to ir informējusi Vides aizsardzības un reģionālās attīstības ministriju, atzīmi izdara Vides aizsardzības un reģionālās attīstības ministrija.

Informējam, ka nepiekrītam anotācijā norādītajam, jo pēc būtības nav ievērota Publiskas personas mantas atsavināšanas likumā 5.panta astotajā un devītajā daļā noteiktā kārtība, kādā pašvaldība izmanto pirmpirkuma tiesības, ja nekustamais īpašums ir nepieciešams pašvaldības funkciju veikšanai, proti, pašvaldība nav nedz informējusi ministriju par nekustamo īpašumu nepieciešamību tās funkciju veikšanai, lai attiecīgi ministrija izdarītu atzīmi, nedz ministrija nav lūgusi zvērinātiem tiesu izpildītājiem veikt nekustamā īpašuma novērtēšanu. Turklāt, Publiskas personas mantas atsavināšanas likuma 5.panta desmitā daļa paredz, ka Ministru kabinets 28 dienu laikā pēc tam, kad attiecīgā ministrija saņēmusi novērtējumu, pieņem lēmumu par bezmantinieku mantas pārņemšanu valsts vai pašvaldības īpašumā, un attiecīgā ministrija šo lēmumu nosūta zvērinātam tiesu izpildītājam. 

Ievērojot minēto, aicinām Vides aizsardzības un reģionālās attīstības ministriju izvērtēt minētā tiesību akta atbilstību normatīvajiem aktiem, un izvērtēt sagatavotā rīkojuma projekta tālāko virzību.

Vienlaikus, anotācijā norādīts, ka no 1.tabulā apkopotās informācijas izriet, ka zvērinātos tiesu izpildītājus par pirmtiesību izmantošanu atbilstoši Ministru kabineta 2013. gada 2. jūlija noteikumu Nr. 364 “Noteikumi par zvērināta tiesu izpildītāja rīcību ar bezmantinieku mantu” (turpmāk - MKN 364) 10.punktā noteiktajam nepastarpināti ir informējusi Rīgas valstspilsētas pašvaldība un atbilstoši pašvaldības pieprasījumiem attiecīgi ir saņemta informācija par nekustamo īpašumu novērtējumu.
Vēršam uzmanību, ka MKN 364 10.punkts nosaka, ja 18 dienu laikā pēc akta izraksta nosūtīšanas zvērināts tiesu izpildītājs saņem lūgumu no valsts institūcijas sniegt informāciju par nekustamā īpašuma vērtību, viņš attiecīgajai iestādei nosūta nekustamā īpašuma novērtējumu. {..} Ja šajā punktā noteiktajā termiņā neviens lūgums sniegt informāciju par nekustamā īpašuma vērtību netiek saņemts, uzskatāms, ka valsts atteikusies izmantot savas pirmtiesības uz nekustamo īpašumu.
Piemēram, par nekustamo īpašumu Druvienas iela 36–43, Rīgā, sludinājums VAS "Valsts nekustamie īpašumi" tīmekļvietnē publicēts 14.07.2023., Rīgas dome vēstules par pirmpirkuma tiesību izmantošanu nosūtījusi 09.11.2023., zvērināta tiesu izpildītāja vēstule par nekustamā īpašuma atsavināšanas vērtību 05.12.2023, un Rīgas domes 24.01.2024. lēmums.
Papildus norādām, ka MKN 364 11.1.punkts nosaka, ja Publiskas personas mantas atsavināšanas likumā noteiktajā termiņā pēc bezmantinieku mantā ietilpstošā nekustamā īpašuma novērtējuma nosūtīšanas valsts institūcijai netiek saņemta informācija par nekustamā īpašuma pārņemšanu, zvērināts tiesu izpildītājs veic nekustamā īpašuma atsavināšanu šo noteikumu 2.3.apakšnodaļā noteiktajā kārtībā ( rīko izsoli). 

